text: Fødevarestyrelsen lukker slagteri ved Brædstrup
  05 december 2015 kl. 15.14
  Forbrugere der har købt rullepølse, medister, leverpostej eller røget bacon fra den ulovlige slagter skal kassere varerne, siger Fødevarestyrelsen.
  Efter et tip modtaget af Horsens Kommune lukkede Fødevarekontrollens Rejsehold fredag en ulovlig slagtervirksomhed på adressen Nedenskovvej 7, 8740 Brædstrup. Det oplyser Fødevarestyrelsen i en pressemeddelelse.
  På adressen fandt Fødevarestyrelsen stærkt uhygiejniske lokaler og snavset udstyr, blandt andet en rullepølsepresse med ansamlinger af både madrester, skidt og skimmel. I en sort murerbalje fandt rejseholdet cirka 15 kg småkød, der var sat til optøning. Lokalerne havde heller ikke hverken vask eller anden mulighed for håndvask. I forbindelse med kontrollen blev blandt andet 50 kilo småkød beregnet til medister, skinker, rullepølser, fars, leverpostejer og flere kilo røget bacon overhældt med grøn destruktionsvæske. 
    
  Kødet stammer fra grise, der er blevet slagtet ulovligt og under meget uhygiejniske forhold. Grisene har ikke været dyrlægekontrolleret hverken før eller efter slagtning. Det kan derfor ikke udelukkes, at grisene kan have været syge på slagtetidspunktet.
  